**OBRAZLOŽENJE**

**ZA NACRT PRIJEDLOGA ZAKONA O IZMJENAMA I DOPUNAMA ZAKONA O VODI ZA LJUDSKU POTROŠNJU**

Europska komisija je 8. ožujka 2019. godine Republici Hrvatskoj uputila pismo službene obavijesti (povreda br. 2019/2019) zbog neusklađenosti zakonodavstva Republike Hrvatske s člankom 3. stavkom 3., člankom 4. stavkom 1. točkom (a), člankom 6. stavkom 1. točkom (a), člankom 6. stavkom 2. i člankom 6. stavkom 3. Direktive Vijeća 98/83/EZ od 3. studenoga 1998. o kvaliteti vode namijenjene za ljudsku potrošnju (SL L 330, 5.12.1998.), što je ujedno razlog promjene važećeg normativnog rješenja.

U odnosu na individualnu vodoopskrbu koja se odnosi na korištenje privatnih zdenaca, cisterni i slično, a koristeći pravo na izuzeće iz članka  3. stavka 2. točke (b) Direktive 98/83/EZ, zakonskim se prijedlogom uvodi pojam „individualne vodoopskrbe“, dopunjuju odredbe zakona o obavještavanja stanovnika na individualnim sustavima vodoopskrbe, kao i odredbe koje se odnose na savjetovanje zahvaćenog stanovništva iz lokalne i individualne vodoopskrbe te obavještavanje putem mrežnih stranica zavoda za javno zdravstvo u jedinicama područne (regionalne) samouprave, a s ciljem zaštite potrošača kroz obavještavanje stanovništva i davanja odgovarajućih savjeta.

Nadalje, zakonskim se prijedlogom radi usklađivanja s člankom 4. stavak 1. točka (a) i člankom 6. stavak 1. točka (a) Direktivom Vijeća 98/83/EZ jezično dorađuje pojam „zdravstveno ispravne vode za ljudsku potrošnju“ te pojam „mjesto potrošnje“.

U cilju usklađivanja s odredbom članka 6. stavka 3. Direktive 98/83/EZ, zakonskim će se prijedlogom dopuniti odredbe u vezi odgovornosti vlasnika unutarnje mreže u slučaju utvrđivanja odstupanja od parametara sukladnosti na mjestu potrošnje vode namijenjene za ljudsku potrošnju, a koje su posljedica neprikladne unutarnje mreže ili njezinog lošeg održavanja, na način da je uz vlasnika odgovoran i korisnik unutarnje mreže.

Izmjena Zakona o vodi za ljudsku potrošnju potrebna je radi usklađivanja s pravnom stečevinom Europske unije te se provodi savjetovanje u trajanju od 12 dana. Potrebno je što prije postupiti po pismu službene obavijesti (povreda br. 2019/2019) Europske komisije, a kojim se utvrđuje neusklađenost zakonodavstva Republike Hrvatske s pravnom stečevinom Europske unije.